ΓΡΑΠΤΗ ΕΡΩΤΗΣΗ E-0991/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Ενσωμάτωση των ατόμων με ειδικές ανάγκες στα προγράμματα του Ευρωπαϊκού Κοινωνικού Ταμείου

Τι αναλογία, από άποψη αριθμών, κόστους και ποσοστού, από τη χρηματοδότηση του ΕΚΤ χορηγείται σε προγράμματα υπέρ των ατόμων με ειδικές ανάγκες στο πλαίσιο των κοινοτικών πρωτοβουλιών Youthstart, Now και Euroform;

Δεδομένου ότι το Ευρωπαϊκό Κοινοβούλιο αποφάσισε να διατίθενται τα 2/3 της χρηματοδότησης του HORIZON σε προγράμματα για άτομα με ειδικές ανάγκες, αληθεύει ότι η Επιτροπή κατηύθυνε τις αιτήσεις στο πρόγραμμα αυτό και όχι σε προγράμματα για τα άτομα με ειδικές ανάγκες, ως εναλλακτική λύση σε άλλες κοινοτικές πρωτοβουλίες; Αυτό δεν αποτελεί παραβίαση της αρχής της ενσωμάτωσης των πρωτοβουλιών υπέρ των ατόμων με ειδικές ανάγκες σε όλα τα προγράμματα της Ευρωπαϊκής Ένωσης;

Απάντηση του κ. Flynn εξ ονόματος της Επιτροπής (8 Ιουλίου 1996)

Η πρωτοβουλία «Απασχόληση» ξεκίνησε το 1994 σε όλα τα κράτη μέλη βασιζόμενη σε τρία σκέλη: το NOW που προτείνει μέτρα υπέρ των ίσων ευκαιριών μεταξύ γυναικών και αντρών στην αγορά εργασίας, το YOUTHSTART υπέρ των νέων ηλικίας 16 έως 25 ετών χωρίς επαγγελματική ειδικότητα και το HORIZON υπέρ των ατόμων με ειδικές ανάγκες και άλλων ομάδων σε μειονεκτική θέση.

Το Μάιο του 1996, η Επιτροπή αποφάσισε να προσθέσει νέο σκέλος στην πρωτοβουλία με τον τίτλο INTEGRA που καλύπτει την περίοδο προγραμματισμού 1996-1999. Το HORIZON περιορίζεται τώρα αποκλειστικά σε σχέδια που απευθύνονται στα άτομα με ειδικές ανάγκες, ενώ το INTEGRA στηρίζει τις ενέργειες υπέρ των άλλων ομάδων σε μειονεκτική θέση.

Η πρωτοβουλία «Απασχόληση» στήριξε περισσότερα από 2.500 έργα στα κράτη μέλη, έπειτα από τον πρώτο γύρο επιλογής. Επειδή η διαδικασία επιλογής των έργων και οι συμβάσεις με τους προτείνοντες- γίνονται στο επίπεδο των διαφόρων κρατών μελών και επειδή οι διαδικασίες αυτές δεν έχουν ακόμη όλες ολοκληρωθεί, η Επιτροπή δεν διαθέτει αυτή τη στιγμή οριστικά στοιχεία.

Ως προς το HORIZON, το σκέλος αυτό της κοινοτικής πρωτοβουλίας «Απασχόληση» προέβλεπε, όταν δημοσιεύτηκε η πρώτη πρόσκληση για υποβολή σχεδίων (1995), μέτρα για δύο κύριες ομάδες στόχους, τα άτομα με ειδικές ανάγκες και τις άλλες ομάδες σε μειονεκτική θέση. Σύμφωνα με πρώτη ανάλυση, το ποσοστό των σχεδίων που προορίζεται για τα άτομα με ειδικές ανάγκες αυξήθηκε από 55% σε 65% ανάλογα με τα διάφορα κράτη μέλη. Ο αριθμός των σχεδίων για τα άτομα με ειδικές ανάγκες είναι 650, δηλαδή το 57% των σχεδίων του HORIZON που υποβλήθηκαν το 1995.

Η κοινοτική συνεισφορά για το HORIZON-άτομα με ειδικές ανάγκες ανέρχεται σε 513 MECU για την περίοδο 1995-1999.

Σύμφωνα με τις πρώτες ενδείξεις, τμήμα μόνο των σχεδίων των δύο άλλων σκελών (NOW και YOUTHSTART) αναφέρει τα άτομα με ειδικές ανάγκες ως ομάδα στόχο, συγκεκριμένα το 3% των σχεδίων του YOUTHSTART και το 0,5% του συνόλου των σχεδίων του NOW. Επί του παρόντος, η Επιτροπή δεν διαθέτει ακόμη συγκεντρωτικά ποσά σχετικά με τον προϋπολογισμό των έργων που έχουν επιλεγεί και προορίζονται για τα άτομα με ειδικές ανάγκες.

Προσωρινός κατάλογος των έργων που επιλέχθηκαν για το σκέλος HORIZON δημοσιεύθηκε το Μάρτιο του 1996 περιέχοντας πρώτη περιγραφή των έργων προς όφελος των ατόμων με ειδικές ανάγκες (τόμος 1) και των άλλων ομάδων σε μειονεκτική θέση (τόμος 2). Δείγμα του προσωρινού αυτού καταλόγου (άτομα με ειδικές ανάγκες) διαβιβάστηκε απευθείας στον κ. βουλευτή καθώς και στη Γραμματεία του Κοινοβουλίου.

Η Επιτροπή, που δεν έχει καμία εξουσία στη διαδικασία επιλογής των έργων, δεν κατηύθηνε ποτές τις αιτήσεις που έχουν υποβληθεί για τα έργα προς όφελος των ατόμων με ειδικές ανάγκες στην πρωτοβουλία HORIZON, ως εναλλακτική λύση σε άλλες κοινοτικές πρωτοβουλίες. Επιπλέον, η Επιτροπή δεν γνωρίζει περιφερειακές ή εθνικές πρακτικές που να μπορούν θα μπορούσαν να ακολουθήσουν την κατεύθυνση που ανέφερε ο κ. βουλευτής.